gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu gu gu gu gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
You need an iframes capable browser to view this content.
નવી મુંબઈના કરિયાણા અને મસાલાબજારના વેપારીઓની આજની નવી મુંબઈ મર્ચન્ટ્સ ચેમ્બરની સભામાં આ નારો ગાજશે
નવી મુંબઈના વાશીની APMC માર્કેટના કરિયાણા તથા મસાલાબજારના ૪૪૦ વેપારીઓ ફરી એક વાર સંકટમાં મુકાઈ ગયા છે. આ વેપારીઓએ પાંચ વર્ષ પહેલાં તેમનાં દુકાનો-ગોડાઉનોની જગ્યા વધારવા માટે APMC પાસેથી ૬૦૦ રૂપિયા સ્ક્વેર ફીટના ભાવે FSI ખરીદી હતી, પરંતુ APMC દ્વારા અચાનક આ ૪૪૦ વેપારીઓને નોટિસ મોકલાવીને સ્ક્વેર ફીટ દીઠ ૨૦૦૦ રૂપિયા વેપારીઓને એક મહિનામાં જમા કરાવવાનું કહેવામાં આવ્યું છે. આ નોટિસથી વેપારીઓમાં આક્રોશ વધ્યો છે અને તેઓ આંદોલન કરવાના મૂડમાં આવી ગયા છે.
સરકારની આ નવી નીતિનો વિરોધ કરવા અને આગળની રણનીતિ નક્કી કરવા માટે નવી મુંબઈ મર્ચન્ટ્સ ચેમ્બરે આજે સવારે સાડાદસ વાગ્યે મર્ચન્ટ્સ સેન્ટર, બીજા માળે, આર્ટ ગૅલેરી-કમ-ઍર કન્ડિશન્ડ હૉલમાં વેપારીઓની એક મીટિંગ બોલાવી છે. આ મીટિંગમાં APMC હટાવો, વેપારીઓને બચાવો એ મુદ્દો મુખ્ય રહેશે.
કરિયાણા અને મસાલાબજારના જે વેપારીઓને APMC તરફથી નોટિસ મળી છે એ વેપારીઓએ ‘મિડ-ડે’ સમક્ષ તેમની વ્યથા ઠાલવતાં કહ્યું હતું કે ‘સૌથી પહેલાં તો અમે હોલસેલના વેપારીઓ છીએ જેને APMC સાથે કશું લાગતુંવળગતું નથી. અમારી સામે મુંબઈની ગીચતા દૂર કરવાના ઉદ્દેશથી સરકાર અને સિડકો તરફથી ૧૯૮૩માં મસ્જિદ બંદરથી નવી મુંબઈમાં સ્થળાંતર કરવા માટેની ઑફર આવી હતી. એ સમયે અમને અનેક લોભામણાં વચન આપવામાં આવ્યાં હતાં. એમાં ટૅક્સના ફાયદા, આધુનિક માર્કેટ, હૉસ્પિટલ અને સ્કૂલો જેવી અનેક સુવિધાઓ આપવાની વાતો થઈ હતી. એને કારણે અમે ૧૯૯૧માં મસ્જિદ બંદરથી નવી મુંબઈ સ્થળાંતર કરીને આવ્યા હતા. અમે જે જગ્યાએ અત્યારે અમારો બિઝનેસ કરીએ છીએ એને APMC સાથે કશું લાગતુંવળગતું નહોતું, પણ ત્યાર પછી અસ્પષ્ટ કારણસર અમારા પર APMC ઠોકી બેસાડવામાં આવી હતી.’
અમે સરકારનાં લોભામણાં વચનોમાં આવી જઈને નવી મુંબઈ આવ્યા પછી દિવસે-દિવસે સરકારની બદલાતી જતી નીતિના થયેલા અનુભવ પરથી અમને લાગ્યું કે અમે છેતરાઈ ગયા છીએ એમ જણાવતાં આ વેપારીઓએ કહ્યું હતું કે એક વાર લાખો રૂપિયા ખર્ચીને સ્થળાંતર કર્યા પછી અમારી પાસે બીજો કોઈ રસ્તો બચ્યો જ નહોતો એટલે અમે ગળું ભીંસાઈ રહ્યું હોવા છતાં આ માર્કેટમાં ટકી રહ્યા છીએ.
આ બાબતે માહિતી આપતાં વેપારીઓએ કહ્યું હતું કે ‘અમારી પાસે ૨૦૧૧માં APMC તરફથી એક ઑફર આવી હતી, જેમાં અમને તેમણે FSI આપવાની તૈયારી બતાવી હતી જેનો સિડકોનો ભાવ હતો ૧૧૫ રૂપિયા સ્ક્વેર ફીટ. આ FSI અમને APMCએ ૬૦૦ રૂપિયા સ્ક્વેર ફીટથી વેચી હતી. જે વેપારીઓને જગ્યાની જરૂર હતી એવા ૪૪૦ વેપારીઓએ APMC પાસેથી ૬૦૦ રૂપિયાના ભાવે FSI ખરીદી હતી. આ વેપારીઓએ ૬૦૦ રૂપિયા સ્ક્વેર ફીટ સિવાય એટલા જ રૂપિયા અન્ય ખર્ચપેટે પણ આપ્યા હતા. એમાં અમને NMMC પાસેથી બાંધકામની પરવાનગી APMC લઈ આપવાની હતી.’
માર્કેટ જ્યાં ઊભી થઈ છે એ જમીન સિડકોની છે, પરંતુ એ જમીન પર વધારાનું બાંધકામ કરવાની પરવાનગી અમને કૉર્પોરેશને આપવી જોઈએ એવી ડિમાન્ડ કરતાં વેપારીઓએ કહ્યું હતું કે ‘પાંચ વર્ષ પહેલાં અમને APMCએ રૂપિયા લઈને FSI વેચી હતી જે માર્કેટના અંદાજે ૪૪૦ વેપારીઓએ ખરીદી હતી. ત્યારે APMCએ વેપારીઓને કહ્યું હતું કે બાંધકામની પરવાનગી અમે તમને કૉર્પોરેશન પાસેથી લઈ આપીશું. તેમના આવા ભરોસે ૨૫૦થી વધુ વેપારીઓએ તેમનાં ગોડાઉન અને દુકાનની જગ્યા ૫૦૦ સ્ક્વેર ફીટથી ૩૦૦૦ સ્ક્વેર ફીટ વધારી દીધી હતી. જોકે અમને ગયા મે મહિનામાં ખબર પડી કે આ બાંધકામની પરવાનગી કૉર્પોરેશને APMCને આપી જ નથી. એનાથી અમે બધા વેપારીઓ અજાણ હતા. જ્યારે અમારી જગ્યા તોડવાની NMMCએ નોટિસ મોકલાવી ત્યારે અમને ખબર પડી હતી.’
કોર્ટમાં ગયા અને બચ્યા
જોકે વેપારીઓની એકતા અને નવી મુંબઈ મર્ચન્ટ્સ ચેમ્બરની જાગરૂકતાથી જગ્યાઓની તોડફોડ બચી હતી. આ બાબતે માહિતી આપતાં ચેમ્બરના અધ્યક્ષ કીર્તિ રાણાએ ‘મિડ-ડે’ને કહ્યું હતું કે ‘જૂન મહિનામાં અમારા ૩૪ વેપારીઓનાં ગોડાઉનોને NMMCએ સીલ કર્યા હતાં. એની સામે અમે કોર્ટમાં લડત આપી હતી. એમાં વેપારી-એકતાની જીત થઈ હતી. અમારાં ગોડાઉનોનાં સીલ ટૂંક સમયમાં જ ખૂલી ગયાં હતાં અને આમ વેપારીઓએ રાહત અનુભવી હતી.’
રાહત લાંબી ન ટકી
વેપારીઓની આ રાહત લાંબી નહોતી ટકી એમ જણાવતાં કીર્તિ રાણાએ કહ્યું હતું કે ‘ગઈ કાલે જે વેપારીઓએ FSI ખરીદી હતી તેમને APMCએ નોટિસ મોકલીને સ્ક્વેર ફીટ દીઠ તફાવતના ૨૦૦૦ રૂપિયા ચૂકવવાની માગણી કરી હતી. આ નોટિસ મળતાં વેપારીઓમાં ફરી એક વાર તનાવ ઊભો થયો હતો. તેઓમાં લાખો રૂપિયા આપ્યા પછી પણ મૂર્ખ ઠર્યા હોવાની લાગણી પેદા થઈ હતી. એક અંદાજ પ્રમાણે ૧૦ લાખથી ૧૫ લાખ રૂપિયા ચૂકવવાના આવ્યા છે. વેપારીઓના મનમાં આ મુદ્દે દ્વિધા ઊભી થઈ હતી કે હવે શું કરવું, કેમ કરવું, હવે શું થશે, જગ્યા કેવી રીતે બચશે? જે પાંચ લાખ રૂપિયા અને અન્ય ખર્ચાઓ ૨૦૧૧માં કર્યા હતા એ બચશે કે ડૂબી જશે? સરકારની આ તે કેવી નીતિ જેવા અનેક સવાલ આજે વેપારીઓના મગજમાં ઊભા થયા છે.’
વેપારીઓના આ બધા સવાલના જવાબ આપવા અને આગળની રણનીતિ નક્કી કરવા આજે અમે વેપારીઓની એક મીટિંગ બોલાવી છે એમ જણાવતાં કીર્તિ રાણાએ કહ્યું હતું કે ‘કેન્દ્ર સરકારે અનેક વસ્તુઓ પરથી APMC હટાવી લીધી છે, તો અમારા પર આ ૧૯૬૩નો કાયદો શા માટે ઠોકી બેસાડવામાં આવ્યો છે. એને હવે સરકારે હટાવવો જ પડશે. એ માટે અમે કાયદાકીય અને વેપારી-આંદોલન દ્વારા નિવેડો લાવીશું. અમે તો હોલસેલ વેપારીઓ હતા. શાંતિથી મસ્જિદ બંદરમાં બેસીને અમારો હોલસેલનો બિઝનેસ કરતા હતા. અમારે APMC સાથે શું લેવા કે દેવા? અમારી કોઈક મજબૂરીથી એ સમયે અમે અમારા પર APMC સ્વીકારી લીધી હતી જેમાં વેપારીઓને કોઈ ફાયદો થયો નથી. અમારી માર્કેટને આમાંથી મુક્ત કરો એ જ હવે અમારી માગણી રહેશે. અમે કોઈ સંજાગોમાં APMCની ડિમાન્ડ સ્વીકારવા તૈયાર નથી.’
APMCની નોટિસમાં શું છે?
૨૦૧૧માં તમને ૬૦૦ રૂપિયા સ્ક્વેર ફીટ પ્રમાણે FSI આપવામાં આવી હતી, પરંતુ મહાસંચાલક પુણેએ ૧૭ સપ્ટેમ્બરના પરિપત્રમાં જણાવ્યું છે કે મુંબઈ કૃષિ ઉત્પન્ન બજાર સમિતિએ રેડી રેક્નર પ્રમાણે FSIની રકમ વસૂલ કરવાની રહેશે. જે વેપારીઓે આ રકમ ભરવામાં નિષ્ફળ જાય તેમની FSI રદ કરવામાં આવશે. આ ગાળાધારકો પાસેથી ૨૦૧૦ના રેડી રેક્નર પ્રમાણે FSIના ભાવ લેવામાં આવે. એ પ્રમાણે તમારે ૨૦૦૦ રૂપિયા સ્ક્વેર ફીટ પ્રમાણે ચૂકવવાના રહે છે. એ માટે ૨૭ સપ્ટેમ્બરે બજારની સમિતિએ ૨૦૦૦ રૂપિયા સ્ક્વેર ફીટ પ્રમાણે ભાવ લેવાનો નિર્ણય લીધો છે જે મુજબ તમારા ૧૬૮.૭૬ સ્ક્વેર મીટરના ૧૯,૩૭,૫૨૦ રૂપિયા ચૂકવવાના આવે છે. એમાંથી તમે અગાઉ ભરેલી રકમ બાદ કરીને બાકીના રૂપિયા ૩૦ દિવસમાં બજાર સમિતિમાં ભરી દેવા. જો એમાં નિષ્ફળ જશો તો તમને ઇશ્યુ કરેલી FSI રદ કરવામાં આવશે.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.